أجلات غرفة الجنايات الابتدائية بمحكمة الاستئناف فكازا، اليوم الثلاثاء 13 يوليوز، جلسة محاكمة الصحافي المعتقل عمر الراضي، وزميلو عماد استيتو، حتى للجمعة 16 يوليوز 2021. فالغالب غيكون النطق بالحكم فالجلسة الجاية، بحيث بقاو مرافعتين لمحامين فالملف، بينما عقبات النيابة العامة وترافعو باقي عناصر دفاع الطرفين. وحسب مصدر “كود”، فاليوم الثلاثاء، طلب دفاع المشتكية بالراضي، حفصة بوطاهر، باش تستمر الجلسة فالسرية، كيف تم فالجلسة السابقة فاش كانت المواجهة بين الاطراف، وواخا هذ الطلب رفضاتو النيابة العام، إلا ان المحكمة وافقات عليه، باش ياخد الدفاع راحتو فالترافع، والحديث على أمور حميمية. فالوقت نفسو، انتفضو دفاع الراضي لرفض هذ القرار، وشافو ان استمرار باقي الجلسات وراء ابواب مغلقة كيتعارض مع مقتضيات المحاكمة العادلة، خصوصا وان المتهم كياكد على براءتو فهذ الملف. وطالبات بوطاهر، من خلال دفاعها، بتعويض قدرو مليون درهم على الضرر اللي لحق بيها، بينما تشبت دفاع المتهم ببراءتو، وبان العلاقة اللي كانت بينهما علاقة رضائية، وبأن الملف سياسي. ومتابع الراضي بجانايتي هتك العرض بالعنف والاغتصاب، وجنحتي تلقي أموال من جهات أجنبية بغاية المس بسلامة الدولة الداخلية، ومباشرة اتصالات مع عملاء دولة أجنبية بغاية الإضرار بالوضع الديبلوماسي للمغرب. 
تاجيل محاكمة عمر الراضي للجمعة